ANC-raadslid in Knysna doodgeskietVictor Molosi. Foto: ANA. ŉ Wyksraadslid van die ANC is laat Maandagaand naby sy huis in Concordia doodgeskiet. Victor Molosi (50) was die raadslid vir wyk agt, wat Concordia en Joodse Kamp in Knysna insluit. Kapt. Malcolm Pojie, woordvoerder van die polisie, het gesê die polisie se voorlopige ondersoek dui daarop dat Molosi omstreeks 22:00 van ŉ beheerliggaamvergadering by Hoërskool Concordia gekom het toe die skieter hom genader het. Molosi is verskeie kere geskiet. Hy is in die kop gewond en na ŉ nabygeleë hospitaal gehaas waar hy met aankoms dood verklaar is. Niemand is nog in verband met die skietery in hegtenis geneem nie. ’n Nadoodse ondersoek sal vandeesweek uitgevoer word. Intussen het Dan Plato, LUR vir gemeenskapsveiligheid, Molosi se dood Dinsdag ten sterkste veroordeel. “Ek veroordeel hierdie skietery in die sterkste moontlike terme.” Plato het gesê die polisie se ondersoek sal die gerugte dat die moord polities gemotiveerd was moet bevestig of weerlê. Plato het ook ’n beroep op die gemeenskap gedoen om enige inligting wat hulle oor die voorval mag hê aan die polisie oor te dra.